Talle jaagduiwels op paaie aan Oos-Rand vasgetrekEen van die motoriste wat in hegtenis geneem is. Foto: EMPD Talle jaagduiwels wat gevang is dat hulle tot 210 km/h op openbare paaie ry, is Maandag aan die Gautengse Oos-Rand vasgetrek. Hoofsupt. Wilfred Kgasago, woordvoerder van die Ekurhuleni Metropolisie (EMPD), sê ŉ 33-jarige motoris is om 07:45 op die N12-Wes vasgetrek waar hy teen ŉ allemintige 210 km/h in ŉ 120 km/h-sone gejaag het. “Die man het teenstrydige redes gegee hoekom hy teen so ŉ vreeslike spoed gery het. Eers het hy gesê hy is laat vir werk en later het hy skielik van plan verander en gesê ŉ verdagte wit Mercedes-Benz het hom agtervolg,” sê Kgasago. Metropolisiebeamptes het hulle egter nie aan die man se verskonings gesteur nie en hy is in hegtenis geneem op aanklag van roekelose en nalatige bestuur. Om 09:10 is nóg ŉ spoedvraat op dieselfde pad vasgetrek. ŉ 43-jarige motorfietsryer het teen 185 km/h op die nasionale pad gejaag voor hy deur beamptes voorgekeer is. Hy het aangevoer hy moet dringend by die Chris Hani-hospitaal kom om ŉ siek kind te besoek. Dié man is ook in hegtenis geneem. Albei beskuldigdes is sedertdien op borgtog vrygelaat en moet binnekort weer in die Germiston-landdroshof verskyn. Die twee is egter nie die enigstes wat blykbaar ŉ liefde vir spoed het nie. Volgens Kgasago het EMPD-beamptes Maandag nog 11 padgebruikers op verskillende plekke aan die Oos-Rand vasgetrek nadat hulle die spoedgrens oorskry het. Twee van hulle is op die N3-Suid tussen die Linksfield-afrit en die Gillooly’s-wisselaar afgetrek toe hulle onderskeidelik 167 km/h en 165 km/h gery het. Een van die motoriste het aangevoer sy passasier het asma en moet dringend by die huis kom. Die ander het beamptes probeer oortuig hy is laat vir werk. Nog nege jaagduiwels is op die R21 tussen die Pomonaweg-brug en die R23-brug vasgetrek. Die motoriste, almal mans tussen 21 en 45 jaar oud, is betrap waar hulle tussen 164 km/h en 194 km/h gejaag het. Hulle is in die Kempton Park-polisiestasie se selle toegesluit voordat hulle later op borgtog van R1 000 elk vrygelaat is.